(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΣΤ΄

Παρασκευή 5 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Νέας Ραιδεστού Θεσσαλονίκης, και τα Γυμνάσια Πραμάντων, Χρυσοβίτσας Βροσίνας και Ζίτσας Ιωαννίνων, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 8 Απριλίου 2019, σελ.
2. Συζήτηση επίκαιρης ερώτησης προς τον Υπουργό Περιβάλλοντος και Ενέργειας, με θέμα: «Να γίνει άμεσα διακανονισμός χρεών των Τοπικών Οργανισμών Εγγείων Βελτιώσεων (ΤΟΕΒ) Ιρίων-Ασίνης-Δρεπάνου», σελ.

ΠΡΟΕΔΡΕΥΩΝ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της επίκαιρης ερώτησης:
ΜΑΝΙΑΤΗΣ Ι. , σελ.
ΣΤΑΘΑΚΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΣΤ΄

Παρασκευή 5 Απριλίου 2019

Αθήνα, σήμερα στις 5 Απριλίου 2019, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-4-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΕ΄ συνεδριάσεώς του, της Πέμπτης 4 Απριλίου 2019, σε ό,τι αφορά την ψήφιση στο σύνολο του σχεδίου νόμου του Υπουργού Επικρατείας: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις».)

Κυρίες και κύριοι συνάδελφοι, πριν εισέλθουμε στη συζήτηση των προγραμματισμένων για σήμερα επικαίρων ερωτήσεων επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 8 Απριλίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 462/1-4-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδουπρος την Υπουργό Προστασίας του Πολίτη, με θέμα: «Απογοητευτική η κατάσταση στη ΔΙΑΣ Πειραιά».

2. Η με αριθμό 454/27-3-2019 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Καμμία σύλληψη στην Κόρινθο, όπου ομάδες Ρομά προέβησαν σε βιαιοπραγίες».

3. Η με αριθμό 451/26-3-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος την Υπουργό Προστασίας του Πολίτη, με θέμα: «Ρύθμιση θεμάτων προσωπικού του Πυροσβεστικού Σώματος».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 461/1-4-2019 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκαπρος τον Υπουργό Οικονομικών,με θέμα: «Υγιείς ξενοδοχειακές επιχειρήσεις κινδυνεύουν με "λουκέτο" λόγω καταλογισμού ΦΠΑ».

2. Η με αριθμό 439/22-3-2019 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον ΥπουργόΟικονομικών, με θέμα: «Καταπτώσεις εγγυήσεων του ελληνικού δημοσίου για δάνεια που έχουν χορηγηθεί σε ιδιωτικές επιχειρήσεις και πληγέντες φυσικών καταστροφών».

3. Η με αριθμό 440/22-3-2019 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακαπρος τον Υπουργό Υγείας,με θέμα: «Επίλυση σοβαρών εκκρεμοτήτων σχετικά με την έγκριση ειδικών θεραπειών».

4. Η με αριθμό 430/19-3-2019 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούληπρος την Υπουργό Προστασίας του Πολίτη, με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα».

5. Η με αριθμό 416/12-3-2019 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον ΥπουργόΥγείας,με θέμα: «Τραγικές ελλείψεις προσωπικού στο Νοσοκομείο Κιλκίς».

6. Η με αριθμό 414/8-3-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υγείας,με θέμα: «Καταγγελίες για μεθοδεύσεις σε βάρος των παρεχόμενων υπηρεσιών υγείας με την υπολειτουργία της Παθολογικής Κλινικής του Νοσοκομείου Αμαλιάδας».

7. Η με αριθμό 421/12-3-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας,με θέμα: «Σε αναστολή λειτουργίας η Χειρουργική Κλινική του Γενικού Νοσοκομείου Κιλκίς λόγω έλλειψης προσωπικού».

8. Η με αριθμό 420/12-3-2019 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον ΥπουργόΟικονομικών, σχετικά με «την Ελληνική Βιομηχανία Οχημάτων (ΕΛΒΟ ΑΒΕ)».

9. Η με αριθμό 375/20-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδουπρος τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης».

10. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)».

11. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Οικονομικών,με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)».

12. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο Υπερταμείο κατ’ απαίτηση των δανειστών πενήντα ενός ακινήτων του δημοσίου στον Δήμο Πύργου».

13. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε Μονάδες Εντατικής Θεραπείας λόγω έλλειψης ιατρικού προσωπικού».

14. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

15. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας».

16. Η με αριθμό 322/4-2-2019 επίκαιρη ερώτηση του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώταπρος τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα».

17. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1867/25-9-2018 ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδηπρος τον Υπουργό Οικονομικών, σχετικά με την προστασία του παραδοσιακού οικισμού - ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση.

2. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρράπρος τον Υπουργό Οικονομικών,με θέμα: «Αποδέσμευση του Δημοτικού Κλειστού Γυμναστηρίου "Νίκης 2ου Λυκείου" Αγίας Βαρβάρας από το Υπερταμείο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο επικαίρων ερωτήσεων θα συζητηθεί μόνο μία ερώτηση. Πρώτα, όμως, επιτρέψτε μου να ανακοινώσω κάποιες από τις επίκαιρες ερωτήσεις που δεν θα συζητηθούν.

Η τρίτη με αριθμό 467/2-4-2019 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Περιβάλλοντος και Ενέργειας, με θέμα: «Παραβιάσεις κατ’ εξακολούθηση της κείμενης περιβαλλοντικής νομοθεσίας και των εγκεκριμένων περιβαλλοντικών όρων της κοινής υπουργικής απόφασης Έγκρισης Περιβαλλοντικών Όρων (ΚΥΑ ΕΠΟ) από την εταιρεία "Ελληνικός Χρυσός"», δεν θα συζητηθεί λόγω κωλύματος της κυρίας Βουλευτού.

Η δεύτερη με αριθμό 464/1-4-2019 επίκαιρη ερώτηση πρώτου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, με θέμα: «Απάνθρωπη και εξευτελιστική για τη Λέσβο και την Ελλάδα η υφιστάμενη κατάσταση στο Κέντρο Υποδοχής της Μόριας», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 469/2-4-2019 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών», δεν θα συζητηθεί λόγω κωλύματος του κυρίου Βουλευτή.

Η έκτη με αριθμό 450/26-3-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Περιβάλλοντος και Ενέργειας, με θέμα: «Να σταματήσει η εγκατάσταση αιολικών πάρκων στις βουνοκορφές των Αγράφων», δεν θα συζητηθεί λόγω κωλύματος του κυρίου Βουλευτή.

Η έβδομη με αριθμό 438/22-3-2019 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Αλλαγές στα τιμολόγια της ΔΕΗ», δεν θα συζητηθεί λόγω κωλύματος του κυρίου Βουλευτή.

Θα συζητηθεί τώρα η τρίτη με αριθμό 457/1-4-2019 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει άμεσα διακανονισμός χρεών των Τοπικών Οργανισμών Εγγείων Βελτιώσεων (ΤΟΕΒ) Ιρίων - Ασίνης - Δρεπάνου».

Σε αυτή την επίκαιρη ερώτηση θα απαντήσει ο Υπουργός Περιβάλλοντος και Ενέργειας κ. Γεώργιος Σταθάκης.

Κύριε Μανιάτη, έχετε τον λόγο για δύο λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κυρία Πρόεδρε.

Σήμερα είναι μία ιστορική μέρα για την Αργολίδα. Είναι η πρώτη φορά στην ιστορία της δημοκρατίας που όλη η Αίθουσα του Κοινοβουλίου είναι αφιερωμένη στην Αργολίδα και θέλω να ελπίζω ότι ο παριστάμενος Υπουργός, με τις απαντήσεις που θα μας δώσει, θα βελτιώσει αυτό το πολύ θετικό κλίμα για τα τρία χωριά πάνω στα οποία αναφέρεται η επίκαιρη ερώτησή μου.

Κύρια Πρόεδρε, με μία μικρή ανοχή από σας, ακούστε μία ιστορία τρέλας, παράνοιας: Τοπικός Οργανισμός Εγγείων Βελτιώσεων Ιρίων – Δρεπάνου - Ασίνης. Είναι τρία χωριά στην Αργολίδα που ποτίζουν με αρδευτικό δίκτυο και καταναλώνουν ηλεκτρικό ρεύμα. Πόσα χρωστούσαν οι αγρότες αυτών των ΤΟΕΒ τον Ιανουάριο 2015; Χρωστούσαν στη ΔΕΗ μόλις 163.000 ευρώ. Πόσα χρωστούσαν οι ίδιοι άνθρωποι στα μέσα του 2018; Χρωστούσαν 930.000 ευρώ. Μετά από πολλές προσπάθειες μειώθηκε αυτό το χρέος στις 600.000 ευρώ.

Ερχόμαστε πριν πέντε μήνες εδώ στο εθνικό Κοινοβούλιο. Προς τιμήν του ο παριστάμενος Υπουργός αποδέχθηκε την πρόταση που του έκανα για να αποπληρωθούν τα χρέη του ΤΟΕΒ. Τι είπαμε; Να πληρώσουν οι ΤΟΕΒ άλλο ένα 10%, δεσμεύονται να αποπληρώνουν κανονικά, στον χρόνο τους, όλους τους τρέχοντες λογαριασμούς και το εναπομένον χρέος να ρυθμιστεί σε πενήντα δόσεις. Ο Υπουργός αποδέχθηκε την πρότασή μας και πανηγυρίσαμε στα τρία αυτά χωριά ότι πράγματι είναι μία καλή απάντηση στο πρόβλημα.

Εδώ τώρα αρχίζει η παράνοια. Λογικά, σε μια-δυο εβδομάδες θα έπρεπε η ΔΕΗ υλοποιώντας τη δέσμευση του Υπουργού να καλέσει τους ΤΟΕΒ και να πει: «Ελάτε να συμφωνήσουμε να υπογράψουμε ένα συμβόλαιο». Σήμερα που μιλάμε δεν έχει υπογραφεί κανένα συμβόλαιο, δεν έχει υπάρξει ουσιαστικά καμμία συνάντηση και υπάρχει και το «κερασάκι στην τούρτα». Εγώ καταθέτω διαρκώς επίκαιρες ερωτήσεις, προκειμένου να ενημερώσω τον Υπουργό ότι η δέσμευσή του δεν υλοποιείται.

Σήμερα έχει προγραμματιστεί να συζητηθεί εδώ η επίκαιρη ερώτησή μας. Μετά από πέντε μήνες, μόλις χθες, ημέρα Πέμπτη, η ΔΕΗ εδέησε να καλέσει σε συνάντηση στην Τρίπολη τους ΤΟΕΒ της ευρύτερης περιοχής της Πελοποννήσου και είπε: «ναι, θα υπογράψουμε αυτή τη συμφωνία, αλλά…». Και εδώ αρχίζει πια η κορύφωση της παράνοιας: Οι άνθρωποι αυτοί, τους πέντε αυτούς μήνες, υλοποιώντας τη δέσμευση του Υπουργού αποπλήρωναν τους λογαριασμούς τους και επιπλέον έβαζαν τα παραπανίσια χρήματα για την υποτιθέμενη δόση αποπληρωμής του χρέους που θα έδιναν, εάν είχαν υπογράψει τη συμφωνία με τη ΔΕΗ, πλήρωναν δηλαδή κανονικά τη δόση τους. Η ΔΕΗ όμως μη αναγνωρίζοντας δεν ξέρω τι, όχι μόνο δεν βλέπει ότι την πληρώνουν κανονικά για το χρέος, αλλά τους βάζει και τόκους υπερημερίας και τους τελευταίους πέντε μήνες οι άνθρωποι αυτοί έχουν χρεωθεί με άλλες 14.000 ευρώ επιπλέον τόκους υπερημερίας. Λέμε, λοιπόν, χθες στη ΔΕΗ: «Παιδιά, έστω με καθυστέρηση πέντε μηνών να υλοποιήσουμε την απόφαση, αλλά προφανώς επειδή σας έχουμε πληρώσει τις δόσεις, που υποτίθεται έπρεπε να έχουμε συμφωνήσει, μη μας χρεώσετε και τόκους υπερημερίας». «Όχι» λέει η ΔΕΗ. «Θα πληρώσετε και τις δόσεις και τόκους υπερημερίας».

Κύριε Υπουργέ, επειδή είμαι βέβαιος ότι η κοινή λογική υπάρχει σε όλους μας, τι ζητούμε από εσάς; Πρώτον, να δώσετε εντολή στη ΔΕΗ τη δέσμευσή σας να την κάνει πράξη άμεσα, όπως επίσης να κάνει αντίστοιχη πράξη αυτό που έχουμε ζητήσει και για τους ΤΟΕΒ όλης της Ελλάδας. Κυρία Πρόεδρε, είναι τετρακόσιοι ΤΟΕΒ σε όλη την Ελλάδα, στους οποίους υπάγονται τριακόσιες χιλιάδες Έλληνες αγρότες. Είναι ένα τεράστιο πρόβλημα, που πρέπει να επιλυθεί. Άρα πρέπει, πρώτον, να υλοποιήσει η ΔΕΗ τη δέσμευσή σας για τις πενήντα δόσεις του ΤΟΕΒ Ιρίων - Δρεπάνου - Ασίνης και, δεύτερον, να μη χρεώσει τόκους υπερημερίας η ΔΕΗ για λεφτά που της έχει ήδη δώσει ο συγκεκριμένος ΤΟΕΒ. Θέλω να ελπίζω ότι η απάντησή σας, κύριε Υπουργέ, θα είναι θετική στην κατεύθυνση που σας προανέφερα.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα ξεκινήσω λέγοντας ότι το θέμα, όπως ξέρετε, έχει εξελιχθεί σε ένα πολύ μεγάλο πρόβλημα, λόγω της αύξησης των χρεών των ΤΟΕΒ προς τη ΔΕΗ.

Να υπενθυμίσω, βέβαια, στον κ. Μανιάτη ότι η αύξηση των τιμών του ρεύματος για τους ΤΟΕΒ στη δική σας θητεία σχεδόν διπλασιάστηκε και αυτό δημιούργησε πλέον μια μεγάλη πίεση στους ΤΟΕΒ, καθώς διπλασιάστηκε η τιμή του ρεύματος και δημιούργησε, επαναλαμβάνω, στη δική σας περίοδο, τα έτη 2012, 2013 και 2014, ένα διαφορετικό οικονομικό δεδομένο για τους ΤΟΕΒ.

Οι ΤΟΕΒ έχουν διαφοροποιημένη συμπεριφορά από το 2015 έως σήμερα. Θα πω δύο κατηγορίες: Πρώτον, είναι οι ΤΟΕΒ οι οποίοι συνεργάστηκαν και προχώρησαν σε ρυθμίσεις με τη ΔΕΗ.

Στη συγκεκριμένη περίπτωση της περιοχής σας η εν λόγω διευθέτηση έγινε από τον ΤΟΕΒ Ιρίων και τηρείται. Οι οφειλές του συγκεκριμένου ΤΟΕΒ έχουν μειωθεί από 800.000 ευρώ σε περίπου 550.000 ευρώ κι έχουμε ένα ευνοϊκό καθεστώς ρύθμισης και συμφωνίας. Αντίθετα, στη δική σας περιοχή πάλι, την ίδια περίοδο, ενώ θα έπρεπε να είχαν μειωθεί οι συνολικές οφειλές, στον ΓΟΕΒ Ακροναυπλίας εμφανίζεται να αυξάνεται το χρέος και μάλιστα να έχει φτάσει κοντά στα 2,5 εκατομμύρια.

Στην Πελοπόννησο υπάρχει ένα γενικότερο πρόβλημα με τους ΤΟΕΒ. Είναι η περιοχή όπου έχουν τα μεγαλύτερα χρέη προς τη ΔΕΗ και χαιρετίζω την πρωτοβουλία της ΔΕΗ να συναντηθεί με τους ΤΟΕΒ της Πελοποννήσου, προκειμένου να βρεθεί μια αμοιβαία αποδεκτή λύση, η οποία θα διευθετεί το χρέος με τους καλύτερους δυνατούς όρους.

Επαναλαμβάνω, οι πιο συνεπείς ΤΟΕΒ, οι οποίοι έχουν κάνει μεγάλη προσπάθεια κι έχουν ρυθμίσει και τηρούν τις ρυθμίσεις, πρέπει μετά βεβαιότητας να διευκολυνθούν, σε αντίθεση με ΤΟΕΒ οι οποίοι είναι μη συνεργάσιμοι, δεν έχουν έρθει σε επαφή για ρυθμίσεις και, ταυτόχρονα, κάθε χρόνο τέτοια εποχή αναβιώνει το πρόβλημα.

Θα κλείσω αναφερόμενος στους τόκους υπερημερίας. Δεν είναι παράνομοι. Προβλέπονται στον Κώδικα Προμήθειας Ηλεκτρικής Ενέργειας, όπως αυτός αναθεωρήθηκε τον Μάρτιο του 2013 με υπουργική απόφαση, ο οποίος λέει ότι αν ο λογαριασμός κατανάλωσης δεν εξοφληθεί εντός της οριζόμενης προθεσμίας, ο προμηθευτής προβαίνει στη δυνατότητά του να βάζει τόκο. Ο νόμιμος τόκος υπερημερίας ορίζεται με έναν συγκεκριμένο τρόπο.

Εκ των πραγμάτων, λοιπόν -ανακεφαλαιώνω- νομίζω ότι είναι θετικό να μπει το σύνολο των ΤΟΕΒ σε ένα καθεστώς ρύθμισης. Δεύτερον, χαιρετίζουμε μια πρωτοβουλία να βρεθεί ένα πεδίο συνεννόησης για το σύνολο της Πελοποννήσου που επαναλαμβάνω ότι έχει το μεγαλύτερο χρέος προς τη ΔΕΗ σε σχέση με άλλες περιφέρειες της χώρας.

Και στη συγκεκριμένη περίπτωση της Ακροναυπλίας έχουμε πολύ θετικά παραδείγματα, όπως είναι ο ΤΟΕΒ Ιρίων. Διατηρούμε επιφυλάξεις για τον ΓΟΕΒ Ακροναυπλίας, ο οποίος θα έπρεπε να εμφανίζεται πολύ πιο δραστήριος στο να βρεθούν λύσεις κοινά αποδεκτές με τη ΔΕΗ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Νέας Ραιδεστού Θεσσαλονίκης.

Σάς καλωσορίζουμε στην Αθήνα και στο ελληνικό Κοινοβούλιο!

(Χειροκροτήματα απ’ όλες τις πτέρυγες της Βουλής)

Σήμερα δεν έχουμε πολλή παρουσία, γιατί είναι μια διαδικασία κοινοβουλευτικού ελέγχου και υπάρχει μόνο μια ερώτηση προς συζήτηση, γι’ αυτό και δεν υπάρχει μεγάλη συμμετοχή.

Τον λόγο έχει ο κ. Μανιάτης για τρία λεπτά.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, εάν ήμουν ΣΥΡΙΖΑ, θα σας έλεγα ότι είστε ψεύτης, διότι είπατε ψευδόμενος ότι στη διάρκεια της δικής μας θητείας διπλασιάστηκε το ηλεκτρικό ρεύμα.

Επειδή δεν είμαι, όμως, ΣΥΡΙΖΑ, σας λέω ότι σας παραπληροφόρησαν. Το ηλεκτρικό ρεύμα στους αγρότες και σε όλη την Ελλάδα δεν αυξήθηκε. Όπου υπήρξαν ελάχιστες αυξήσεις, της τάξης του 2% ή 3%, ήταν υποχρεωτικές και σε κάθε περίπτωση υπήρξαν και μειώσεις, ειδικά στα πάγια για τους ανεμομείκτες και για άλλες περιπτώσεις. Ρωτήστε τους συνεργάτες σας, διότι θέλω να ελπίζω ότι δεν ψεύδεσθε ενσυνειδήτως, ότι σας έχουν δώσει λάθος στοιχεία.

Δεύτερον, αποδέχομαι την ευθύνη για όλη την περιοχή μου, για όλον τον Νομό Αργολίδας και για όλους τους αγρότες της Αργολίδας, τους οποίους εκπροσωπώ.

Όντως, εδώ, επίςης, πάλι σας παραπληροφόρησαν, για να σας απαντήσω ευγενικά, κύριε Υπουργέ. Ο ΓΟΕΒ Αργολίδας -ΓΟΕΒ για τους μη γνωρίζοντες είναι το σύνολο, ο φορέας που συντονίζει τους Τοπικούς Οργανισμούς Εγγείων Βελτιώσεων σε κάθε νομό- στις αρχές του 2015 χρωστούσε στη ΔΕΗ περίπου 1.000.000 ευρώ. Στα μέσα του 2018 χρωστούσε -οι ίδιοι άνθρωποι- για να δείτε τον παραλογισμό της δικής σας Κυβέρνησης, 2.800.000 ευρώ. Είναι οι ίδιοι άνθρωποι, οι ίδιοι αγρότες, οι ίδιοι παραγωγοί.

Ψαχτείτε στον καθρέφτη της πολιτικής σας, κύριε Υπουργέ, για να δείτε γιατί οι ίδιοι άνθρωποι υπερδιπλασιάζουν τα χρέη τους προς τη ΔΕΗ στη διάρκεια της δικής σας διακυβέρνησης.

Τρίτον, ως Κοινοβουλευτική Ομάδα της Δημοκρατικής Συμπαράταξης σας έχουμε κάνει ένα αίτημα, επειδή το πρόβλημα με τα χρέη των ΤΟΕΒ είναι πανελλαδικό. Αφορά το σύνολο των ΤΟΕΒ και πρέπει να σας πω ότι δεν αποδέχομαι -σας το απέδειξα ήδη- ότι οι αγρότες της Αργολίδας είναι πιο ασυνεπείς από τους αγρότες της υπόλοιπης Ελλάδας. Ό,τι ισχύει σε όλη την υπόλοιπη Ελλάδα ισχύει και στην Αργολίδα και μάλιστα οι αγρότες της Αργολίδας απέδειξαν ότι είναι πολύ πιο συνεπείς από πολλούς άλλους.

Εμείς, λοιπόν, ως Κοινοβουλευτική Ομάδα της Δημοκρατικής Συμπαράταξης σας έχουμε καταθέσει ένα αίτημα με ερώτησή μας, όπου ζητούμε, επειδή ακριβώς είναι τεράστιο το πρόβλημα, οι δόσεις να μην είναι πενήντα -που μόνο πενήντα σας ζητώ για την Αργολίδα- αλλά να είναι εκατόν είκοσι, όπως αυτό το οποίο διαπραγματεύεται τώρα η Κυβέρνησή σας, δήθεν ηρωικά μαχόμενη για τα κόκκινα δάνεια.

Θέλω, λοιπόν, την απάντησή σας και σε αυτό.

Και τελειώνω, κυρία Πρόεδρε, με το εξής. Για να είμαστε σοβαροί, λέτε στους ανθρώπους της Αργολίδας, των τριών ΤΟΕΒ, ότι πλήρωναν κανονικά τη δόση και επειδή η ΔΕΗ ολιγώρησε, αδιαφόρησε, έχει άχρηστους ανθρώπους μέσα, θα πληρώσουν τόκους υπερημερίας οι άνθρωποι που πλήρωναν κανονικά τη δόση τους;

Κύριε Υπουργέ, για να είμαστε σοβαροί, εγώ καταλαβαίνω την Κυβέρνησή σας, τον κ. Τσίπρα να βγάζει selfies με τον Ζάεφ κ.λπ., να παριστάνει τον μεγάλο πολιτικό. Όμως, η ζωή των ανθρώπων είναι εδώ, προσγειωμένη στην πραγματικότητα. Θα γυρίσετε και θα πείτε στους αγρότες των τριών αυτών χωριών: «ήσασταν συνεπείς με τις δόσεις σας, αλλά εμένα, επειδή έτσι θεωρώ, θα μου πληρώνετε και τόκους για λεφτά που ήδη μου έχετε καταθέσει»;

Κυρία Πρόεδρε, θεωρώ, για να κλείσω -και ευχαριστώ για την ανοχή σας- ότι αυτή η συζήτηση δεν μπορεί να συνεχιστεί. Είναι μια συζήτηση του παραλόγου. Η Κυβέρνηση υπάρχει για να παίρνει αποφάσεις.

Εάν συνεχιστεί αυτή η κατάσταση, κύριε Υπουργέ, θα αποδείξετε ότι εκτός από όλα τα φύλλα συκής, ηθικής, αποτελεσματικότητας κ.λπ., που έχουν καταπέσει, θα πέσει και το τελευταίο φύλλο συκής της απλής, της κοινής λογικής. Και οι πολίτες θυμούνται στις εκλογές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Σταθάκη, περιμένουμε με αγωνία την απάντησή σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ας ξεκινήσουμε με το ένα εκατομμύριο που έγιναν δύο για τον ΓΟΕΒ της περιοχής. Το ένα εκατομμύριο ήταν εκεί. Οι ίδιοι άνθρωποι είχαν δημιουργήσει ένα τεράστιο χρέος για τα δεδομένα της εποχής. Και για να αποκαταστήσω και το δήθεν ψέμα, θα διαβάσω τη χρέωση της ΔΕΗ ανά στρέμμα. Το 2006 ήταν 10,44 ευρώ, το 2010 15,08 ευρώ, το 2013 34,39 ευρώ. Η αύξηση είναι τεράστια. Αυτή είναι η χρέωση.

**ΙΩΑΝΝΗΣ ΜΑΝΙΑΤΗΣ:** Διαβάζετε άλλα νούμερα. Για άλλο θέμα συζητάμε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αν θέλετε,μπορώ να σας διαβάσω όλες τις χρονιές. Από το 2015 και μετά ήταν 33,95 ευρώ και το 2016 36,33 ευρώ. Έκτοτε δεν υπήρξε καμμιά απολύτως μεταβολή. Άρα οι επιδόσεις στο πρόβλημα είναι γνωστές.

Ας αναφερθούμε τώρα στο δεύτερο θέμα. Επαναλαμβάνω ότι οι φορείς που ήρθαν σε συνεννόηση και έχουν κάνει ρυθμίσεις, προχωρούν κανονικά. Δεν είναι καθολικό αυτό και πρέπει να αντιμετωπιστεί και από τους φορείς που δεν έχουν μπει σε καθεστώς ρύθμισης και πρέπει να το κάνουν.

Δεύτερον, αναφορικά με τους τόκους, η ρύθμιση δεν αφορά μόνο άτοκα. Μπορεί να έχει και έναν μικρό τόκο, αυτόν που προβλέπεται από τον νόμο. Άρα αυτό το θέμα πρέπει να το ξαναδούμε σχετικά με το αν είναι σωστός ο τρόπος που τοκίζεται, αλλά οι ρυθμίσεις δεν είναι άτοκες εξ ορισμού. Επαναλαμβάνω ότι είναι ανοιχτό το θέμα προς μελέτη εάν γίνεται σωστά ο υπολογισμός στις ρυθμίσεις των δόσεων, αν τηρείται ο κώδικας. Νομίζω ότι έχουμε κοινή αντιμετώπιση του κώδικα που προβλέπεται από την ΡΑΕ.

Τρίτον, δεν είναι θέμα αν είναι πιο πολλά στη μία περιφέρεια. Έχουν διαφορές οι περιφέρειες. Όμως, ο κοινός τόπος είναι ότι πρέπει να μπούμε σε ένα καθεστώς ρυθμίσεων για το σύνολο της χώρας. Αυτή είναι η προσπάθεια που γίνεται, να είναι ρυθμισμένα. Αυτό θα δώσει και στη ΔΕΗ μεγάλο πλεονέκτημα, διότι δεν θα έχει στον τομέα αυτόν χρέη, τα οποία δεν έχουν ρυθμιστεί. Έχει τεράστια σημασία να ρυθμιστούν.

Υπάρχει ένα ευνοϊκό καθεστώς. Έχει γίνει μία ρύθμιση από το Υπουργείο Αγροτικής Ανάπτυξης και συνεχίζουμε για να αντιμετωπίσουμε το πρόβλημα των αγροτών που πληρώνουν και των αγροτών που δεν πληρώνουν στους ΤΟΕΒ. Έχουμε βρει μια λύση εκεί προκειμένου να στηρίζεται, να μην υφίστανται αρνητικές συνέπειες εντός του ΤΟΕΒ οι αγρότες οι οποίοι πληρώνουν έναντι αυτών που δεν πληρώνουν.

Άρα έχουν γίνει τα επιμέρους νομοθετικά και διοικητικά μέτρα προκειμένου να διευκολύνουμε μία ρύθμιση. Επαναλαμβάνω ότι είναι κοινό το πνεύμα μας. Θέλουμε να διευκολύνουμε αυτούς που κάνουν τη μεγάλη προσπάθεια από τους ΤΟΕΒ και, ταυτόχρονα, πρέπει να οριστικοποιήσουμε ότι υπάρχει ένα κομμάτι το οποίο εφαρμόζει μια πρακτική του να συσσωρεύει τα χρέη, χωρίς να μπαίνει σε έναν σοβαρό διάλογο για τη ρύθμιση αυτή.

Σε οτιδήποτε ευνοϊκότερο μπορεί να προκύψει από τις υπάρχουσες ρυθμίσεις και το υπάρχον καθεστώς ρυθμίσεων, προσωπικά είμαι θετικός, αρκεί να είναι ένα κοινό πεδίο διαλόγου από όλους.

**ΙΩΑΝΝΗΣ ΜΑΝΙΑΤΗΣ:** Κυρία Πρόεδρε, μπορεί ο Υπουργός να μας καταθέσει, παρακαλώ, τα επίσημα στοιχεία που επικαλέστηκε για τη ΔΕΗ για τις αυξήσεις του ηλεκτρικού ρεύματος;

Παρακαλώ, να τα καταθέσετε για τα Πρακτικά, προκειμένου να ελέγξουμε την αλήθεια αυτών που είπατε.

Παρακαλώ, κύριε Υπουργέ, να τα καταθέσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν τα έχει πλήρως τα έγγραφα και δεν έχει αποσπάσματα, θα τα καταθέσει, κύριε Μανιάτη. Αυτό το ξέρει ο ίδιος. Αν μπορεί, θα τα καταθέσει.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Το καταθέτω για τα Πρακτικά, κυρία Πρόεδρε.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το σχετικό έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις εκπαιδευτικοί συνοδοί τους από τα Γυμνάσια Πραμάντων, Χρυσοβίτσας, Βροσίνας και Ζίτσας Ιωαννίνων, τα οποία φιλοξενούνται στην Αθήνα στο πλαίσιο εκπαιδευτικού προγράμματος που οργανώνει το Ίδρυμα της Βουλής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Είσαστε από σπουδαία μέρη. Η Αθήνα έχει πολύ ωραία μέρη, αλλά δεν συγκρίνονται με τα δικά σας βουνά και τα δικά σας τοπία.

Σήμερα δεν έχουμε νομοθετική εργασία. Μπορείτε, όμως, να δείτε το υπέροχο αυτό κτήριο και την Αίθουσα της Ολομέλειας της Βουλής.

Πριν κλείσω τη συνεδρίαση, θα ανακοινώσω και τις υπόλοιπες ερωτήσεις οι οποίες δεν θα συζητηθούν λόγω κωλύματος των αρμόδιων Υπουργών.

Η τέταρτη με αριθμό 458/1-4-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομίας και Ανάπτυξης, με θέμα: «Μεταβίβαση απαιτήσεων των πιστωτικών ή χρηματοδοτικών ιδρυμάτων σε Εταιρείες Διαχείρισης Απαιτήσεων - Εταιρείες Απόκτησης Απαιτήσεων από Δάνεια και Πιστώσεις», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Ιωάννη Δραγασάκη με αιτία: κυβερνητική αποστολή στη Θεσσαλονίκη.

Η τέταρτη με αριθμό 441/26-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών-δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Ιωάννη Δραγασάκη με αιτία: κυβερνητική αποστολή στη Θεσσαλονίκη.

Η πρώτη με αριθμό 468/2-4-2019 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα με αιτία: ανειλημμένες υποχρεώσεις.

Η δεύτερη με αριθμό 463/1-4-2019 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Οικονομίας και Ανάπτυξης, με θέμα: «Παράταση συγχρηματοδότησης Κοινωνικών Παντοπωλείων και Κοινωνικών Φαρμακείων από τα Περιφερειακά Επιχειρησιακά Προγράμματα 2014 - 2020», δεν θα συζητηθεί λόγω κωλύματος του Υφυπουργού Οικονομίας και Ανάπτυξης κ. Στάθη Γιαννακίδη με αιτία: κυβερνητική αποστολή στη Θεσσαλονίκη.

Η όγδοη με αριθμό 279/15-1-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού με αιτία: έχει ξανασυζητηθεί η ίδιου περιεχομένου ερώτηση του ίδιου Βουλευτή.

Μου φαίνεται ότι κάτι ανακοινώθηκε γι’ αυτό.

Η πέμπτη με αριθμό 437/22-3-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως Καθηγητή Σηροτροφίας – Μελισσοκομίας στο Δημοκρίτειο Πανεπιστήμιο Θράκης», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου με αιτία: φόρτος εργασίας.

Τέλος, η πρώτη με αριθμό 5080/28-1-2019 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την έκδοση των αναγκαίων υπουργικών αποφάσεων για την πλήρωση οργανικών θέσεων ιερέων», δεν συζητείται λόγω κωλύματος του Υπουργού Παιδείας, Έρευνας και Θρησκευμάτων, με αιτία: «φόρτος εργασίας».

Με ίδιο έγγραφο ενημερώνει για τις ματαιωθείσες ερωτήσεις, καθώς και για τους λόγους που αυτές ματαιώνονται, ο Γενικός Γραμματέας της Κυβέρνησης.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 10.30΄ λύεται η συνεδρίαση για την προσεχή Δευτέρα 8 Απριλίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**